CELEX: 32020D1662
Language: bg
Date: 2020-11-03 00:00:00
Title: Решение за изпълнение (ЕС) 2020/1662 на Съвета от 3 ноември 2020 година за изменение на Решение за изпълнение (ЕС) 2018/279 за предоставяне на разрешение на Малта да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

10.11.2020   
               
               
                  BG
               
               
                  Официален вестник на Европейския съюз
               
               
                  L 374/6
               
            
         РЕШЕНИЕ ЗА ИЗПЪЛНЕНИЕ (ЕС) 2020/1662 НА СЪВЕТА
         от 3 ноември 2020 година
         за изменение на Решение за изпълнение (ЕС) 2018/279 за предоставяне на разрешение на Малта да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система за данъка върху добавената стойност (1), и по-специално член 395, параграф 1, първата алинея от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член 287, точка 13 от Директива 2006/112/ЕО Малта може да освободи от данък върху добавената стойност („ДДС“) три категории данъчно задължени лица, а именно: тези, чийто годишен оборот не надвишава 37 000 EUR – ако икономическата им дейност се състои основно в доставката на стоки, тези, чийто годишен оборот не надвишава 24 300 EUR – ако икономическата им дейност се състои основно в доставката на услуги с ниска добавена стойност (с висока стойност на входящите ресурси), и тези, чийто годишен оборот не надвишава 14 600 EUR – в други случаи, а именно при доставките на услуги с висока добавена стойност (с ниска стойност на входящите ресурси).
                  
               
                     (2)
                  
                  
                     По силата на Решение за изпълнение (ЕС) 2018/279 на Съвета (2) на Малта бе разрешено да въведе специална мярка за дерогация от член 287 от Директива 2006/112/ЕО (наричана по-нататък „мярката за дерогация“), с която от ДДС се освобождават данъчно задължените лица, чиято икономическа дейност се състои основно в доставки на услуги с висока добавена стойност (с ниска стойност на входящите ресурси) и чийто годишен оборот не надвишава 20 000 EUR, със срок на действие до по-ранната от следните две дати: 31 декември 2020 г. или датата на влизане в сила на директива за изменение на членове 281 – 294 от Директива 2006/112/ЕО.
                  
               
                     (3)
                  
                  
                     С писмо, заведено в Комисията на 5 юни 2020 г., Малта поиска разрешение да продължи да прилага мярката за дерогация до 31 декември 2024 г. – датата, до която държавите членки трябва да приемат законовите, подзаконовите и административните разпоредби, необходими за съобразяване с Директива (ЕС) 2020/285 на Съвета (3), с която се установяват по-прости правила за ДДС за малките предприятия и наред с другото се заличава член 287 от Директива 2006/112/ЕО, считано от 1 януари 2025 г.
                  
               
                     (4)
                  
                  
                     В съответствие с член 395, параграф 2, втората алинея от Директива 2006/112/ЕО с писмо от 12 юни 2020 г. Комисията осведоми другите държави членки за отправеното от Малта искане. С писмо от 15 юни 2020 г. Комисията уведоми Малта, че разполага с цялата информация, която е необходима, за да разгледа искането.
                  
               
                     (5)
                  
                  
                     Като се има предвид, че мярката за дерогация е довела до намаление на свързаните с ДДС задължения и по този начин до намаление на административната тежест и разходи за малките предприятия, на Малта следва да се разреши да продължи прилагането на мярката за дерогация.
                  
               
                     (6)
                  
                  
                     Разрешението за прилагане на мярката за дерогация следва да бъде ограничено във времето. Ограничението във времето следва да бъде достатъчно, за да позволи да бъдат оценени ефективността и целесъобразността на прага. Освен това член 287 от Директива 2006/112/ЕО е заличен по силата на Директива (ЕС) 2020/285, считано от 1 януари 2025 г. Поради това е целесъобразно на Малта да се разреши да прилага мярката за дерогация до 31 декември 2024 г.
                  
               
                     (7)
                  
                  
                     Мярката за дерогация няма отражение върху собствените ресурси на Съюза, набирани от ДДС, тъй като Малта ще изчисли съответната компенсация по реда на член 6 от Регламент (ЕИО, Евратом) № 1553/89 на Съвета (4).
                  
               
                     (8)
                  
                  
                     Поради това Решение за изпълнение (ЕС) 2018/279 следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 2 от Решение за изпълнение (ЕС) 2018/279 втората алинея се заменя със следното:
            
               „Прилага се от 1 януари 2018 г. до 31 декември 2024 г.“
            
         
         
            Член 2
            Адресат на настоящото решение е Република Малта.
         
         
            Съставено в Брюксел на 3 ноември 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  ОВ L 347, 11.12.2006 г., стр. 1.
         
            (2)  Решение за изпълнение (ЕС) 2018/279 на Съвета от 20 февруари 2018 г. за предоставяне на разрешение на Малта да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 54, 24.2.2018 г., стр. 14).
         
            (3)  Директива (ЕС) 2020/285 на Съвета от 18 февруари 2020 г. за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия и Регламент (ЕС) № 904/2010 относно административното сътрудничество и обмена на информация за целите на наблюдението на правилното прилагане на специалния режим за малките предприятия (ОВ L 62, 2.3.2020 г., стр. 13).
         
            (4)  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).